BERETNING FRA KOMMISSIONEN

om vurdering af kvaliteten af de data, som medlemsstaterne indberettede i 2014, om betalingsbalance, international handel med tjenester og udenlandske direkte investeringer

1.Indledning

I artikel 4, stk. 3, i forordning (EF) nr. 184/2005 fastsættes følgende:

"Kvaliteten af de fremsendte data vurderes på grundlag af kvalitetsrapporterne af Kommissionen med bistand fra det i artikel 11, stk. 1, omhandlede betalingsbalanceudvalg. Kommissionens vurdering fremsendes til Europa-Parlamentet til orientering."

Denne beretning fra Kommissionen vurderer kvaliteten af data om betalingsbalance, international handel med tjenester og udenlandske direkte investeringer (FDI), som blev indberettet af medlemsstaterne i 2014, jf. forordning (EF) nr. 184/2005. Kommissionen har udarbejdet denne beretning med bistand fra Betalingsbalanceudvalget som krævet i forordningens artikel 4, stk. 3, og den er baseret på resultaterne af den kvalitetsvurdering, som Eurostat foretog mellem januar og juli 2015. Kvalitetsvurderingen omfattede også Island og Norge i Det Europæiske Økonomiske Samarbejdsområde, men Kommissionens beretning analyserer ikke resultaterne for disse lande.

Denne beretning indeholder en kort beskrivelse af principperne for kvalitetsvurdering af officielle statistikker. Den går derefter over til at analysere, i hvilket omfang data om betalingsbalance, international handel med tjenester og udenlandske direkte investeringer opfylder de kvalitetsprincipper, der ligger til grund for det europæiske statistiske system (ESS).

Denne beretning fokuserer navnlig på kravene til medlemsstaterne om at indsamle og fremsende data om betalingsbalance, international handel med tjenester og udenlandske direkte investeringer og om, hvorvidt medlemsstaterne overholder deres retlige forpligtelser. Der fremlægges også oplysninger i beretningen, der kan bruges til at vurdere disse datas kvalitet med særligt fokus på samlede aggregater og de vigtigste komponenter, der er nødvendige for at udarbejde aggregaterne.

Det ledsagende arbejdsdokument fra Kommissionens tjenestegrene om kvaliteten af statistikker om betalingsbalance, international handel med tjenester og udenlandske direkte investeringer, der blev fremsendt af medlemsstaterne, Island og Norge i 2014, indeholder en grundig analyse af resultaterne af kvalitetsvurderingen.

2.Vurdering af kvaliteten af officielle statistikker

Hvert år vurderer Eurostat kvaliteten af data om betalingsbalance, international handel med tjenester og udenlandske direkte investeringer i overensstemmelse med de principper, der er fastlagt i Kommissionens forordning (EF) nr. 1055/2008. Eurostat kontrollerer, at dataene er i overensstemmelse med de syv kvalitetskriterier i artikel 12, stk. 1, i forordning (EF) nr. 223/2009 om europæiske statistikker, dvs.: i) relevans, ii) nøjagtighed, iii) rettidighed, iv) punktlighed, v) tilgængelighed og klarhed, vi) sammenlignelighed og vii) kohærens. Forordning (EF) nr. 223/2009 blev ændret den 29. april 2015 for at styrke flere bestemmelser, herunder bestemmelserne om kvalitetsvurdering.

Eurostat har i årenes løb arbejdet hårdt for at udvikle kvalitetsstyringsmetoder og -værktøjer til at udarbejde europæiske statistikker af høj kvalitet. Kvalitetsrapporterne underbygger kvalitetsvurderingen, som igen er udgangspunktet for at forbedre kvaliteten. "ESS Handbook for quality reports" giver en detaljeret beskrivelse af samtlige metoder, der kan anvendes til vurdering af kvaliteten af officielle statistikker. Den anvendte metode er forskellig, alt efter hvilken type statistisk proces der er tale om.

Formålet med statistikker er at udarbejde skøn for ukendte værdier. Variabilitet og bias betyder, at disse skøn ikke er lig med de sande værdier, og at statistikker kan påvirkes af mange forskellige stikprøvefejl og andre fejl.

En anerkendt måde til at kontrollere nøjagtigheden af statistikker baseret på stikprøveundersøgelser er at se på variabilitet, dvs. hvor meget en estimator svinger omkring dens forventede værdi. Variabilitet er udtrykt ved varians, standardafvigelse, variationskoefficient og konfidensintervaller.

Betalingsbalancestatistikker er (ligesom nationalregnskaberne) udarbejdet ved hjælp af regnskabssystemer og er baseret på input fra en række primærstatistikker, såsom data om varer, tjenesteydelser og direkte udenlandske investeringer. Nogle af de primære statistikker er baseret på stikprøveundersøgelser, nogle er udledt af administrative data, mens andre stammer fra modeller.

Det er i et regnskabssystem som betalingsbalancen ikke muligt direkte at måle nøjagtigheden. Ifølge de generelle principper for måling af kvalitet i statistikker er de to vigtigste instrumenter, der bør anvendes, analyse af revisionerne (hvilket viser graden af overensstemmelse mellem de oprindelige skøn og de følgende eller endelige skøn) og undersøgelse af fejl og udeladelser. Begge er omfattet af denne beretning.

Mens kvaliteten af aggregerede statistikker er mere end blot summen af alle de underliggende datas kvalitet, afhænger kvaliteten af betalingsbalancedataene af kvaliteten af alle de underliggende primærdata. Der udarbejdes regelmæssigt særskilte kvalitetsrapporter for statistikker over international handel med varer. I henhold til forordning (EF) nr. 638/2004 og 471/2009 er disse statistikker den vigtigste komponent på de løbende poster. Derfor er kun data om international handel med tjenester og udenlandske direkte investeringer vurderet sammen med betalingsbalancedata.